ועדת החוקה, חוק ומשפט, כנסת 16, פרוטוקול מספר 459, 2005-03-23 10:30

מיכאל איתן: בוקר טוב, אני מתכבד לפתוח את הישיבה.

מיכאל איתן: מונחת לפניכם הצעת חוק יסוד משאל עם, אנו מצביעים אותה בהצבעת הוועדה בהליך שבמסגרתו הוועדה כוועדה, אם תקבל את הצעתי, תעביר למליאה הצעת חוק בקריאה ראשונה ואז המליאה תצטרך להכריע האם להעביר את החוק חזרה לוועדה להמשך הכנתה לקריאה שנייה ושלישית, או אם המליאה תחליט להוריד את הנושא מסדר היום, ובכך הצעת חוק זו תסיים את דרכה.

מיכאל איתן: אך לפני שתגיע למליאה היא צריכה לקבל כאן רוב של קולות.

מיכאל איתן: שוויון בקולות אינו מהווה קבלת החלטה, לכן ההצעה יכולה ליפול פה אם יהיה רוב נגדה או אם יהיה שוויון במספר הקולות.

מיכאל איתן: הצעת חוק יסוד משאל העם שמונחת על שולחן הוועדה מבוססת על הצעת חוק שהכין בזמנו משרד המשפטים ב-99' על פי הנחיה שנתן שר המשפטים דאז יוסי ביילין, להכין הצעת חוק להסדיר את נושא משאל העם בישראל, בהקשר למהלכים מדיניים.

מיכאל איתן: זו היתה הנחיה של השר ביילין, כך הכינו את הצעת החוק במשרד המשפטים.

מיכאל איתן: כאשר לפני למעלה משנה כאשר התוכנית המדינית של ראש הממשלה יצאה לדרך הבנתי שהמהלך הזה יהיה מהלך שיהיו בו קשיים רבים לגבי הבסיס המוסרי של ההחלטה, לגבי ההשלכות הפנימיות על ציבור האזרחים בישראל, וסברתי כבר אז שעל מנת לקדם את התוכנית שאני אישית תמכתי ותומך בה, צריך ללוות אותה בנושא משאל העם.

מיכאל איתן: אם הצעת חוק זו תעבור, ההצעה הזו תנהיג את מוסד משאל העם לא רק למקרה המיוחד הזה, אלא תקבע אותו כחוק יסוד כהסדר קבע.

מיכאל איתן: הצעה זו לא תפגע בכנסת, היא תחזק את הכנסת, היא תעניק לכנסת אפשרות נוספת לאחר שהכנסת מקבלת החלטות, הכנסת יכולה להוציא את ההחלטות לדרך, אך היא יכולה אם היא תחליט גם להעביר את זה לאישור נוסף למשאל עם.

מיכאל איתן: אין בהחלטה זו שום פגיעה בעבודת הכנסת, בסמכויות הכנסת.

מיכאל איתן: הוא מוסיף לסמכויות הכנסת.

מיכאל איתן: החלטה זו גם מסדירה דבר שהיום פרוץ; היום כל חבר כנסת יכול להציע בכל רגע ובכל נושא הצעה לקיים משאל עם, והיא יכולה להתקבל בכל רוב.

מיכאל איתן: אם ההצעה המוצעת כאן תתקבל, מוסד משאל העם ייקבע בחוק יסוד אך ורק לנושאים כפי שבזמנו יזם השר ביילין ומשרד המשפטים לנושאים הקשורים במהלכים מדיניים.

אליעזר כהן: זה לא כולל חוקה?

מיכאל איתן: כרגע לא כולל חוקה.

מיכאל איתן: אם הצעה זו תתקבל היא תהיה מבוססת בראש ובראשונה על מהלך מקובל בכל הדמוקרטיות בעולם למעט יפן וגרמניה היחידות שבהן אין מוסד כזה, היא תהיה מבוססת על ההנחה שלציבור האזרחים במדינת ישראל יש ראש גדול, ואפשר להעביר להם גם הכרעות.

מיכאל איתן: אך יש כאן גם ממד של החלטה שנוגעת לנושא מסוים, אני לא מתכחש לכך.

מיכאל איתן: אני אישית הגשתי את ההצעה.

מיכאל איתן: אם היא תחזור לוועדה, אנווט אותה כך שלא תפגע בלוחות הזמנים לביצוע תוכניות הממשלה שאושרו בוועדה הזו.

מיכאל איתן: לסיום, ועדת החוקה היא ועדה שמטבע הדברים צריכה להיות כתובת לזכויות אדם, להגנה על מיעוטים ולהתחשבות בקבוצות מיעוט.

מיכאל איתן: באופן טבעי אנו מוצאים עצמנו גם במקרה זה ממתנים את עמדות הממשלה, ואני אומר את זה על דעת כל חברי הוועדה מימין ומשמאל.

מיכאל איתן: פעם אחר פעם הוועדה הזו ללא להבדל מפלגה מוצאת עצמה גם במצב הנוכחי מגנה על זכויות המתיישבים, חלק בהסכמה חלק שלא בהסכמה.

מיכאל איתן: היו מקרים רבים שהיתה הסכמה מקיר לקיר, ואנו ממתנים את עמדות הממשלה.

מיכאל איתן: אני מדגיש; הוועדה הזו היא גם הכתובת לשמירת שלטון החוק, והיא מקפידה שגם פעולות מחאה תהיינה במסגרת שמירת העקרונות של הדמוקרטיה ומניעת פגיעה בשלטון החוק.

מיכאל איתן: ההחלטה שהממשלה קיבלה שבאה לידי ביטוי בחוק פינוי ופיצוי היא החלטה לגיטימית שיכולה להתבצע גם ללא משאל עם, אך יש ספקות לגבי הבסיס המוסרי שלה.

מיכאל איתן: אני רוצה לצטט את המכתב שקיבלתי כשפניתי לראש הממשלה בהצעה לקיים משאל עם.

מיכאל איתן: מלשכת ראש הממשלה כתבו לי שעמדתו כדלקמן: ראש הממשלה בוחן בחיוב קיומו של משאל עם בנושאים מדיניים, וזאת כדי לתת ביטוי לשותפות האזרחים בהחלטות גורליות על עתיד המדינה – וכאן אני בא לעיקר - ולהעניק תוקף מוסרי גדול יותר למהלכים המדיניים שעל הפרק.

מיכאל איתן: אלה דבריו של ראש ממשלת ישראל בתגובה לפנייתי אליו לקיים משאל עם.

מיכאל איתן: אני קורא לראש הממשלה; אם ההחלטה בדבר קיומו של משאל עם תעבור כאן היום וביום שני תבוא למליאת הכנסת, אני קורא לראש הממשלה אריאל שרון - אנא, עמוד אחרי דבריך, תן תוקף מוסרי גדול יותר כפי שאמרת למהלך המדיני שאתה רוצה לבצע ושהרוב בכנסת, ואני מאמין שגם הרוב בעם רוצה בו, הבא אותו למשאל עם, הבא אותו להכרעת העם על מנת לעמוד בדבר נוסף שאמרת - לשתף את האזרחים בהחלטות גורליות על עתיד המדינה.

יולי תמיר: אדוני היושב ראש, אתה יודע שיש לי כבוד רב אליך, ואני בטוחה שאתה מוליך את המהלך הזה באמונה שלמה.

יולי תמיר: יש לנו הסכם קואליציוני, ונאמר בו שלא יעברו חוקי יסוד אלא בהסכמה.

יולי תמיר: זו הפרה גלויה של ההסכם הקואליציוני.

יולי תמיר: אתמול בשם ההסכם הקואליציוני חייבו אותי להצביע על תקציב שאני מתנגדת לו, רואה אותו כתקציב גרוע שיש לו היבטים איומים לגבי השירותים החברתיים במדינת ישראל.

יולי תמיר: לא יעלה על הדעת שאתמול נפנפתם בדגל ההסכם הקואליציוני שנתמוך בתקציב, והיום תפרו אותו בריש גלי כאשר אתם מעלים פה את זה כחוק יסוד.

יולי תמיר: נדמה לי שאין לך רשות על פי ההסכם הקואליציוני להעלות את זה כחוק יסוד.

יולי תמיר: אתה יכול להעלות את זה רק כחוק רגיל, ולכן עצם ההצבעה פה היא לא לגיטימית.

יולי תמיר: או תהיה העברת הדיון לחוק רגיל, או הדיון הזה נוגד את ההסכם הקואליציוני, ואז אני דורשת התייעצות סיעתית.

מיכאל איתן: עם כל הכבוד לטענותייך, הסכם קואליציוני לא חל בתוך כותלי הוועדה.

יולי תמיר: אתמול בתקציב אמרו לנו שזה חל בוועדה.

יולי תמיר: זה לא נכון.

יולי תמיר: מה זה?

איוב קרא: תפרי אותו.

יולי תמיר: בגללו הצבענו אתמול על התקציב.

מיכאל איתן: הסכמים קואליציוניים לא מחייבים את הוועדה.

מיכאל איתן: לא מתאים לך.

יולי תמיר: אתמול בכספים טענו על כל דבר שזה מחייב.

יולי תמיר: זה לא יכול להיות.

מיכאל איתן: חברת הכנסת יולי תמיר, אני קורא לך לסדר.

יולי תמיר: זה לא יכול להיות.

מיכאל איתן: אני קורא לך לסדר פעם שנייה.

יולי תמיר: אבל זה לא יכול להיות.

מיכאל איתן: אני אוציא אותך.

יולי תמיר: תוציא אותי, מה זה משנה?

יולי תמיר: מפרים פה את כל הכללים.

מיכאל איתן: אני מבקש שתצאי.

מיכאל איתן: אני מבקש להוציא אותה החוצה.

יולי תמיר: אתם מפרים את הכללים.

מיכאל איתן: אני מבקש להוציא אותה החוצה.

נסים זאב: מה המופרעות הזו?

נסים זאב: על מי את מאיימת פה?

נסים זאב: על ועדה?

נסים זאב: תפסיקי ליילל.

עזמי בשארה: בוא נצביע.

מיכאל איתן: אני צריך להכניס אותה חזרה בטרם אני מצביע.

מיכאל איתן: מעולם לא שמעתי דברי בורות מפי אישיות אקדמית בעלת ידע כמו מפי הפרופ' יולי תמיר.

אתי לבני: אני מוחה, אי אפשר לומר על חבר כנסת בור.

מיכאל איתן: אני לא יכול שלא לומר: כל העניין של הסכמים קואליציוניים הוא לגיטימי, לא בשולחן זה.

מיכאל איתן: השולחן הזה הוא של ועדה.

מיכאל איתן: אם יש לה טענות על הפרת הסכמים קואליציוניים, היא יכולה לברר את זה במסגרת הקואליציה, לא במסגרת ועדת חוקה, חוק ומשפט.

מיכאל איתן: היא לא במקום הנכון.

איוב קרא: מיקי, אני מוחה על הפעילות הזו נגדך.

מיכאל איתן: חבר הכנסת איתן כבל.

נסים זאב: למה איתן כבל?

נסים זאב: כי הוא מאיים על כולם פה?

מיכאל איתן: חבר הכנסת נסים זאב, אתן לך את רשות הדיבור.

מיכאל איתן: אתן מכל סיעה לאדם אחד אפשרות להתבטא, אך אני מבקש שתביאו בחשבון שאנו צריכים מייד לגשת להצבעה.

איתן כבל: אפשר לעשות מכולם בורים ולהפוך את כולם ללא מבינים, אך אם המחשבה היא שאתה חותם הסכם קואליציוני- -

מיכאל איתן: זה לא מחייב פה בוועדה.

מיכאל איתן: לידך יושב יו"ר הקואליציה, דבר אתו.

איתן כבל: אתה יו"ר ועדת חוקה, חוק ומשפט.

איתן כבל: יו"ר הקואליציה חתום בכתב ידו- -

מיכאל איתן: אך זה לא רלוונטי, זה לא הנושא.

יצחק לוי: - - -

איתן כבל: התחברות.

איתן כבל: אין חיה כזאת.

איתן כבל: אתמול ישבנו עד 02:00 בלילה במאבקים לא פשוטים כדי לבצע את ההסכם ככתבו וכלשונו.

מיכאל איתן: זה לא מעניין כאן, העניין של ההסכם הקואליציוני.

איתן כבל: כשנוח לך זה מעניין, כשלא נוח לך זה לא מעניין?

איתן כבל: אני מבקש לומר לך; אני אומר לך כמי שעומד בראש ועדת חוקה, חוק ומשפט שמחשיב עצמו לדמוקרט, ואתה חלק מהקואליציה בדיוק כמו יו"ר הקואליציה גדעון סער, וגם העניין הזה - אתם חייבים לא להעלות היום.

איתן כבל: אני אומר את זה לך.

איתן כבל: אתה לא יכול לומר לי שלוועדה ההסכם הקואליציוני לא נחשב.

איתן כבל: אולי לא לו, אך לך כן.

איתן כבל: אתה חלק- -

מיכאל איתן: עצור כאן.

איתן כבל: אנחנו במאבק- -

מיכאל איתן: הוויכוח בין השותפים הקואליציוניים, ויכול להיות שיש לך טענות כבדות משקל, יש לי תשובה לטעמי יותר טובה כדי לשכנע אותך, אך לא צריך לעניין את זהבה גלאון, את רשף חן, והוא לא כאן במקום זה.

מיכאל איתן: יש לך טענה, יש קואליציה, יש מוסדות לקואליציה.

מיכאל איתן: אם השותפים הקואליציוניים ביניהם לא מסתדרים, הם מנהלים את הוויכוחים שם.

מיכאל איתן: את הכנסת כאן כגישה ממלכתית זה לא צריך לעניין, מה עשו את ההסכמים בחוץ.

מיכאל איתן: יש לך חדר בחוץ, סיעת העבודה, סיעת הליכוד, שבו שם, זמנו את כל העיתונאים, אני אוריד את הכובע שלי כיושב ראש הוועדה, ואז אני אשיב לטענותיך - מדוע אני מפר או לא מפר הסכם קואליציוני.

מיכאל איתן: אך הממלכתיות של הוועדה הזו מחייבת אותי כיו"ר ועדה להיות יו"ר ועדה של כולם, לא רק של הקואליציה.

מיכאל איתן: כל הנושא הקואליציוני פוגע בממלכתיות של הוועדה.

מיכאל איתן: זה לא כאן.

נסים זאב: מרן אמר- -

עזמי בשארה: זה קשור לוועדה, עמדת מרן?

מיכאל איתן: יש לך דקה לדבר.

נסים זאב: מרן רואה בעניין הזה תקדים מסוכן, להעביר את הנושא הזה מהמגרש של הפרלמנט לעם.

נסים זאב: בנוסף, זה לא עניין שכאילו העם בוגר יותר, אז מעבירים את זה להכרעת העם, ובגרמניה אולי העם הוא פחות בוגר.

נסים זאב: זה עניין של מדיניות.

נסים זאב: בכל פעם שהכנסת תחליט לא להחליט, היא תעביר את זה למגרש של הציבור.

נסים זאב: גם אם זה יעבור למליאה, אין רוב, צריך לומר את האמת.

אתי לבני: עמדת מרן מאוד מקובלת עלינו.

נסים זאב: אני רוצה למחות על זה שחבר הכנסת כבל מאיים על הרבנים במכתבים, ואני מבקש מהוועדה לבחון- -

מיכאל איתן: חבר הכנסת רשף חן.

רשף חן: סיעת שינוי תתנגד להצעת החוק הזו.

רשף חן: אנו מתנגדים לשיטה של משאל עם.

רשף חן: יותר מזה, אנו מזהים כאן ניסיון של הליכוד לטרפד את היציאה מעזה.

רשף חן: הרעיון שהסכמים קואליציוניים לא חלים בוועדות הוא חסר שחר.

רשף חן: אני חושב שמפלגת עבודה מקבלת את העונש הראוי לה על זה שהיא האמינה לליכוד, אריאל שרון יקבל היום את העונש הראוי לו- -

מיכאל רצון: - -

קריאה: התחננתם לראש הממשלה שיכניס אתכם לקואליציה.

אברהם פורז: אם אתם תצביעו בעד משאל עם, תשכחו מאתנו.

מיכאל איתן: אני קורא לסדר את כולנו פעם ראשונה.

מיכאל איתן: כשאגיע לפעם השלישית, אוציא את כולנו מהחדר הזה.

מיכאל איתן: ואז אני אכניס אתכם אחד אחד ובאין רואה, בלי התקשורת ואנשים, ונצביע בלי נוכחות זרים.

מיכאל איתן: אני לא יכול לנהל את הדיון.

מיכאל איתן: אני עושה עוד מאמץ לשמור על כולם כאן, אני מבקש שיתוף פעולה.

מיכאל איתן: נתתי זכות דיבור לנציג מכל סיעה.

זהבה גלאון: אחרי שאני שומעת כאן את הוויכוחים הקואליציוניים הגעתי למסקנה שאתם מגיעים אחד לשני בקואליציה הזו.

זהבה גלאון: ובכלל, יש כאן חזון אחרית הימים - חברת הכנסת אתי לבני מרוצה ממרן, את זה עוד לא ראיתי.

זהבה גלאון: אני מתנגדת לחוק משאל עם.

זהבה גלאון: גישתך שאומרת שזה יהווה ראש גדול לאזרחים, אני אומרת: גלגול האחריות לעם אומר ראש קטן לחברי הכנסת.

זהבה גלאון: אל תיתן לחוק משאל עם לעבור, זה עושה מגה פיגוע נגד תוכנית ההתנתקות, קח את זה בחשבון.

זהבה גלאון: מי שיצביע היום על משאל עם מבקש למסמס ולטרפד את תוכנית ההתנתקות - מה שישחרר אותנו, את סיעת יחד, ממחויבות לתוכנית ההתנתקות.

מיכאל רצון: את מבטיחה לקיים?

יצחק לוי: פה מדובר בתקופה מצילת חיים.

יצחק לוי: אני לא רוצה להתעסק בקואליציה, לא בצעקות, אלא בתוכן הדברים.

יצחק לוי: יש חשש כבד בגלל הטראומה הנוראה ובגלל המשבר הגדול ובגלל שהנושא הזה לא היה במערכת בחירות, ובגלל כל ההתנהגות של ראש הממשלה בדרך שהתקבל, שהדבר יביא במידה מסוימת לשפיכות דמים אישית.

קריאה: מה אתה מאיים?

יצחק לוי: אני לא מדבר לא נגד הצבא ולא נגד המשטרה ולא נגד אף אחד.

יצחק לוי: אנשים מרגישים בטראומה נפשית אדירה.

יצחק לוי: לצערנו הרב, מגיעים אלינו גם איומי התאבדויות חמורות ביותר.

יצחק לוי: משאל עם יציל את זה.

נעמי בלומנטל: אתה תיקח את האחריות.

איתן כבל: אני לא לוקח אחריות.

איתן כבל: איזה מין דיבורים אלה?

איתן כבל: אם אנשים רוצים להתאבד?

איתן כבל: מה זה האיומים האלה?

איתן כבל: מה זה הפעלת הלחץ עלינו שיתאבדו?

זהבה גלאון: תפסיקו להלך עלינו אימים.

זהבה גלאון: כל הזמן אתם מהלכים עלינו אימים.

יצחק לוי: צריך לומר את האמת.

יצחק לוי: מי שלא נותן יד לזה שיידע שאפשר היה להרגיע את הרוחות, אפשר היה למנוע- -

איתן כבל: על פחות מזה לא הצבעתם.

יצחק לוי: הצבענו.

יצחק לוי: אני אומר; הדבר הזה הוא דמוקרטי ומקובל, זה לא דבר יוצא דופן בהרבה מאוד מדינות.

יצחק לוי: למען הרגעת הרוחות, למען השקטת האנשים, למען המוסריות של העניין, אם יהיה רוב לכך או לכך, אנא אני מבקש מכולם לתמוך בעניין הזה ולהפסיק את השיקולים הפוליטיים הצרים.

יצחק לוי: מי שחושב שיש לו רוב בעם, יש לו רוב בעם.

אתי לבני: מציל חיים- -

מיכאל איתן: חברת הכנסת אתי לבני, את לא מתביישת?

אתי לבני: אני מתביישת.

קולט אביטל: למה את צריכה להתבייש?

מיכאל איתן: היא יודעת.

אתי לבני: אני מתביישת כי זה עולה כאן כנגד ההסכם הקואליציוני.

אברהם רביץ: ראשית, אני רוצה לומר לעמיתי, ידידי חבר הכנסת נסים זאב; הוא הביא אותי לכך שאוכל לומר ששבעים פנים לתורה.

אברהם רביץ: שמענו את עמדת מרן עובדיה יוסף, אך דעת הרב אלישיב שונה בעניין.

אברהם רביץ: אני רוצה כאן לברך את היו"ר מיקי איתן, שלראשונה הביא לפנינו חוק, בלי כל קשר לפיצוי פינוי, הביא לפנינו חוק שמסיר מאתנו את האימה מפני חוקי יסוד.

אברהם רביץ: זה החוק הראשון שמסדיר את משאלי העם במדינת ישראל לצרכים מאוד קריטיים בחיינו.

אברהם רביץ: הנושא שאנו מדברים בו הוא לכל הדעות הנושא החשוב ביותר שעלה על שולחן הכנסת מאז קום המדינה.

אברהם רביץ: זה לכל הדעות.

אברהם רביץ: אנו נצביע בעד.

נסים זאב: - - -

אברהם רביץ: - - -

רשף חן: - - -

מיכאל איתן: רשף חן, אני קורא אותך לסדר.

אברהם רביץ: שנית, אנו נצביע בעד מתוך המחשבה שלא ראוי שאנו נגרום לכך שנושא כל כך חשוב לא יוכל לעלות למליאה.

אברהם רביץ: אין לזה כל קשר לגופו של עניין, אני לא אומר לא כן ולא לא בשלב זה, אך אנו חושבים שאין ראוי מצדנו כשאני מהווה כאן לא לשמחתי לשון המאזניים, שאני אעצור את העגלה ואומר למליאה- -

קולט אביטל: ומה עמדתך בכל זאת?

אברהם רביץ: לכן אני מצביע בעד.

רשף חן: - - -

מיכאל איתן: אתה לא ושב שצריכה להיות הגינות?

מיכאל איתן: לליכוד יש ששה חברים בוועדה.

מיכאל איתן: עם כל הכבוד, מגיע להם שיהיו שני דוברים מטעם הליכוד.

רשף חן: אמרת דובר אחד לכל סיעה.

מיכאל איתן: אמרתי דובר אחד, ואם יש סיעה של חבר אחד וסיעה של ששה, ההיגיון מחייב שלששה ניתן שניים.

מיכאל איתן: מה לעשות?

מיכאל איתן: אתה מנהל את הדברים אחרת ואני אחרת.

נסים זאב: אי אפשר פה לסתום פיות.

מיכאל איתן: תרשום לך שאני סותם פיות.

איוב קרא: אני מחליף בוועדה היום את רוני בר-און בהתאם להסכם.

מיכאל איתן: זה גם לא עניין הוועדה.

איוב קרא: אך אני חייב לציין את זה.

עזמי בשארה: הסכם איוב תמורת בר-און.

עזמי בשארה: ..

איוב קרא: קולט אביטל, לפני מספר חודשים נסעתם לז'נבה, ואמרתם שאפשר להגיע להסכם, גם יולי תמיר היתה שם.

איתן כבל: אני מבקש שהדיון הזה יתקיים בהנהלת הקואליציה.

מיכאל איתן: גם ההצבעה שלכם אתמול נגד הממשלה פה בוועדה – יולי תמיר ואתה, אבל את זה לא נעשה פה, אלא במקום אחר.

מיכאל איתן: אתמול את והוא הצבעתם נגד הקואליציה.

מיכאל איתן: את זה נעשה שם, לא פה.

יולי תמיר: אתה אומר דברים לא נכונים.

מיכאל איתן: זה נעשה שם, לא פה.

מיכאל איתן: את רוצה שוב לצאת?

איוב קרא: הגיעו לז'נבה, שאפשר להגיע להסכם שלום, ובאו משם עם שלטי חוצות והם מצטרפים היום להתנתקות חד צדדית.

איוב קרא: זה ההסכם שקבעו אותו שאפשר להגיע אליו.

נסים זאב: - -

מיכאל איתן: אני קורא לך לסדר פעם ראשונה, חבר הכנסת נסים זאב.

איוב קרא: כאשר אותם אנשים שדיברו פה ויולי תמיר בראשם יודעת שאין שום קשר בין ההסכם הקואליציוני למה שקורה פה, זו ועדה שעומד בראשה יו"ר של כולם, לא רק של הליכוד.

איוב קרא: אני רוצה לומר שלגבי הוויתורים - אני לא יהודי ואני צריך להיות מודאג מעצם משאל העם, אך מדינת ישראל זה לא גרמניה, יפן וארה"ב.

איוב קרא: יש במדינת ישראל הרבה זרמים, דתות, סקטורים, ולכן דווקא במדינת ישראל חשוב היה להביא בהכרעות גורליות את נושא משאל העם.

איוב קרא: אני קורא למרן שלי במליאה, זאב, שיעביר למרן שלו, הרב עובדיה יוסף, שאני לא יהודי, מודאג ממה שיקרה במדינת ישראל.

איוב קרא: לכן חשוב שתצטרפו למשאל העם.

איוב קרא: אני אגיש הסתייגות שנושא משאל העם יהיה רק על ויתורים טריטוריאליים.

מיכאל איתן: זה כתוב בחוק.

איוב קרא: חד וחלק אני תומך בזה.

נסים זאב: - -

מיכאל איתן: חבר הכנסת נסים זאב, די.

יולי יואל אדלשטיין: אני לא חושב שאפילו מכבוד הוועדה לחזור על הנושא הפרוצדורלי, זה מפעם לפעם בצורה הכי מגוחכת שיכולה להיות, במליאה גם מתחילים להתעסק עם הסכמים קואליציוניים עד שיו"ר הישיבה מפסיק את העניין הזה ומסביר בפעם האלף שלא מעניין המליאה, ודאי לא מעניין הוועדה, לעשות בירורים בנושאים קואליציוניים.

יולי יואל אדלשטיין: לגבי מהות העניין; למה שפתחת, אדוני היו"ר, אני יכול להוסיף שראש הממשלה לא רק שוקל בחיוב את נושא משאלי העם, ראש הממשלה בהיותו שר החוץ ב-99' הצביע בעד משאל עם בחוק הגולן, בשנת 99' במליאת הכנסת שר החוץ אריאל שרון הצביע בעד משאל עם.

יולי יואל אדלשטיין: יתר על כן, אנו שמענו בקשב רב את עמדות הסיעות השונות.

יולי יואל אדלשטיין: אני הייתי מציע לנציגי הסיעות להוסיף לעמדה העקרונית - כרגע.

יולי יואל אדלשטיין: כי בשנת 99', ומי שמעוניין יכול לגשת אליי לחדר ויש לי פלט מחשב, גם סיעת ש"ס, כשאותו מרן היה מרן, וגם סיעת יהדות התורה הצביעו בעד משאל עם.

יולי יואל אדלשטיין: חברים, כשאנו מדברים על עמדות עקרוניות, וכשפונים אלינו שמתנגדים להתנתקות, אני לא טוען שלא - בדיוק אותה סוגייה.

נסים זאב: למה שלא תביאו הצעה עניינית ורצינית- -

יולי יואל אדלשטיין: לגופו של עניין, אי אפשר לומר כל הזמן רק לצד אחד בנושא הזה: אתם רוצים לטרפד את ההתנתקות, לכן אתם בעד משאל עם.

יולי יואל אדלשטיין: למה שלא נעשה מזה משוואה ונגיד: אתם בכלל לא מתייחסים לנושא משאל עם, כל פעם שמזהירים נגד הקרע בעם ונגד ההשלכות הנוראיות שעלולות להיות, כמו שעשה פה יצחק לוי, אומרים: אתה מאיים עלינו.

יולי יואל אדלשטיין: אני אומר בלי להתחנף או להחמיא, אך יש אנשים עם עמדה עקרונית.

יולי יואל אדלשטיין: אתה תומך בהתנתקות, תומך במשאל עם.

יולי יואל אדלשטיין: זו עמדה עקרונית שאני יכול להבינה.

יולי יואל אדלשטיין: אני מציע לכולנו- -

זהבה גלאון: זה גם קרחת וגם תלתלים.

יולי יואל אדלשטיין: האחריות כאן מאוד כבדה.

יולי יואל אדלשטיין: כמו שהבהרת פעם אחר פעם, אתה לא מתכוון על ידי הפרוצדורה לשבש את לוח הזמנים של הממשלה בתוכנית ההתנתקות, לכן אני מציע לכל אלה שבאו אוטומטית להרים כאן יד נגד משאל עם כי זה נוח להם, לשקול את ההשלכות, את האחריות ולומר שאולי יש סיכוי קלוש, קל, מינימלי שזה ימנע השלכות הרסניות כלפי העם והחברה שלנו.

יולי יואל אדלשטיין: לכן צריך לתת לזה את הצ'אנס.

עזמי בשארה: בשטחים הכבושים, בכל מדינה בעולם שהיתה כובשת, כי זה חלק מזכות ההגדרה העצמית של העם, להחליט את גורלו, העם שהוחלט גורלו כאן הוא העם הפלסטיני.

עזמי בשארה: משאל העם צריך להיות בקרב העם הפלסטיני.

עזמי בשארה: משאל עם - אנו מתנגדים.

נסים זאב: - -

מיכאל איתן: תן לו לדבר.

עזמי בשארה: אנו מתנגדים למשאל עם עקבית.

עזמי בשארה: זה יהיה מאוד מסוכן במדינה שאין בה לכידות אתנית, ולא תרבות דמוקרטית ולכידה, ללכת למשאל עם בכל פעם שמישהו מתנגד למהלך הפרלמנט.

עזמי בשארה: זה עקרוני, אני חושב שכל מיעוט בדעתו עכשיו למשל, אם החרדים יהיו במיעוט, זה יהיה מאוד מסוכן, אם ייתנו את העניינים שלהם להחלטות של הרוב.

עזמי בשארה: גם האוכלוסייה הערבית, אם תיתן כמה סוגיות של שוויון למשאל עם במקרים מסוימים, אחרי הסתה מסוימת וכו', לך תדע מה יהיו תוצאות משאל העם.

נסים זאב: - -

מיכאל איתן: אני קורא לך לסדר פעם שנייה, חבר הכנסת נסים זאב.

מיכאל איתן: הפעם השלישית תבוא בלי אזהרות.

עזמי בשארה: המתנחלים גם לא ביקשו משאל עם ללכת להתיישב לפי החלטות ממשלה בכנסת, החלטות ממשלה בכנסת יכולות גם לבטל את הדבר הזה.

עזמי בשארה: בשביל זה נבחרה הכנסת.

עזמי בשארה: אגב, האנשים שדיברו על משאל עם, ב-99' ראשי ממשלות הבטיחו שיעשו את זה בכפוף למשאל עם, כולל בנושא הגולן.

עזמי בשארה: פה אף אחד לא הבטיח משאל עם.

יולי יואל אדלשטיין: אף אחד לא הבטיח התנתקות.

עזמי בשארה: תדע שבחרת מפא"יניק כל הזמן.

אליעזר כהן: מה שחברת הכנסת זהבה גלאון אמרה לגבי זה שמשאל העם יכול להיות מגה פיגוע, היא מתכוונת לזה שחס וחלילה משאל העם יכול לפגוע בהתנתקות.

אליעזר כהן: אם אתם, מתנגדי משאל העם, כל כך בטוחים שהרוב המוחלט הוא בעד ההתנתקות, אז מה אתם פוחדים ממשאל עם?

אליעזר כהן: תנו לעם לומר את דברו.

אליעזר כהן: המגה פיגוע שאת מדברת עליו, זה שחס וחלילה העם יגלה שהוא נגד ההתנתקות.

זהבה גלאון: למה נבחרת לכנסת?

זהבה גלאון: תכריע אתה בהכרעות האלה, לא העם.

אליעזר כהן: אני אצביע בעד.

מיכאל רצון: רציתי לשאול שאלה; האם משמעות הצעת החוק הזו היא שצריך לחזור שוב לכנסת למשאל העם?

מיכאל איתן: אם החוק עובר, יצטרכו לחוקק חוק ספציפי שמסדיר מימון- -

מיכאל רצון: אחרי הצעת חוק היסוד הזו, האם הכנסת היא זו שצריכה להחליט?

מיכאל איתן: כן.

מיכאל איתן: הפוך; היום אפשר בכל יוזמה של כל ח"כ לקיים משאל עם בכל נושא.

מיכאל איתן: אם החוק הזה יעבור זה לא יהיה קיים יותר, אפשר יהיה לקיים רק בנושא מדיני ורק לאחר קבלת החלטה של הכנסת, שהיא תסכים שיהיה משאל עם בנושא.

מיכאל איתן: אם היא לא רוצה, ההחלטה לגיטימית.

מיכאל איתן: כמו שהיא עכשיו, אם הכנסת מקבלת החלטות ואומרת: הכנסת, סוף פסוק, אין משאל עם - אין משאל עם.

מיכאל איתן: אם הכנסת מחליטה אחרי שהיא קיבלה החלטה, הרוב שקיבל פה החלטה אומר: אנו מוכנים לשתף את העם בהחלטה – זכותו של הרוב להביא את ההחלטה שהוא קיבל לבחינה נוספת.

מיכאל רצון: כלומר החוק הזה מגן על עמדת מרן.

מיכאל איתן: בדיוק.

מיכאל איתן: ההצבעה תהיה שמית.

דורית ואג: מיכאל איתן – בעד.

דורית ואג: קולט אביטל – נגד.

דורית ואג: יולי אדלשטיין – בעד.

דורית ואג: נעמי בלומנטל – בעד.

דורית ואג: איוב קרא – בעד.

דורית ואג: עזמי בשארה – נגד.

דורית ואג: זהבה גלאון – נגד.

דורית ואג: נסים זאב – נגד.

דורית ואג: איתן כבל – נגד.

דורית ואג: אליעזר כהן – בעד.

דורית ואג: אתי לבני – נגד.

דורית ואג: יצחק לוי – בעד.

דורית ואג: גדעון סער – בעד.

דורית ואג: אברהם רביץ – בעד.

דורית ואג: מיכאל רצון – בעד.

דורית ואג: יולי תמיר – נגד.

מיכאל איתן: ההצעה התקבלה ברוב של 9 מול 8.

מיכאל איתן: בתיאום עם יו"ר הכנסת אודיע לכם מתי הכנסת תדון במליאה בהצעה.

מיכאל איתן: 1.

מיכאל איתן: הצעת חוק לתיקון פקודת סדר הדין הפלילי (מעצר וחיפוש)(תפיסת חומר מחשב - הגנה על קניין הפרט), התשס"ג-2003, של חה"כ מלי פולישוק-בלוך (פ/1005).

מיכאל איתן: אישור לקריאה ראשונה - הצבעה בלבד

מיכאל איתן: הצעת חוק זו דנה בהגנות נוספות על אנשים שתופסים להם את המחשב.

מיכאל איתן: כשהתנאים של החיפוש ומטרותיו הם יותר הדוקים, בגדול קבענו, שמחשב יוכל להילקח ללא יותר מ-30 יום, שאדם יוכל לבקש להעתיק את מה שיש לו במחשב - בתוך 72 חייבים לאפשר לו זאת, אלא אם יש נסיבות מחמירות שקצין חושב שזה יכול לשמש לעברה או להשמדת ראיות או כל מיני דברים מהסוג הזה, וגם אז יש לאדם אפשרות לפנות לבית המשפט לערער על התפיסה.

מיכאל איתן: זה דומה למעצר.

יצחק כהן: אפשר לתפוס את המחשב ולתת לו העתק.

מיכאל איתן: זה תוך 72 שעות, אתה גם צריך להסתכל מה יש בפנים.

מיכאל איתן: תוך 72 שעות הוא יכול לבקש להעתיק.

מיכאל איתן: נגיד שאני קצין משטרה והוא אומר לי: אתמול תפסו אצלי מחשב.

מיכאל איתן: שמענו על 120 מחשבים באיזו חברה.

מיכאל איתן: אומרים: אנו רוצים להעתיק.

מיכאל איתן: אומר: רגע, אני צריך להסתכל על כל 120 המחשבים, לראות אם יש בפנים חומרים שאני לא רוצה שתעתיקו.

מיכאל איתן: אולי יש שם שמות צופן של כל בלדרי הסמים?

מיכאל איתן: הבאנו את זה בחשבון וקבענו את זה בחוק.

מיכאל איתן: החוק עבר בהסכמה של כל הגורמים, כי חברי כנסת - היו שם רק המציע ואני.

מיכאל איתן: אני מבקש את אישור הוועדה להניח אותה לקריאה שנייה ושלישית.

מיכאל איתן: תודה רבה.

מיכאל איתן: תודה רבה, הישיבה נעולה.